Waterplante is 'n groep taksonomies uiteenlopende plante wat by 'n lewe in water aangepas is. Verteenwoordigers van die alge (vandag meestal nie meer as plante beskou nie), mosse, varings en saadplante word in water aangetref, maar die totale aantal waterlewende plantspesies is betreklik klein. Waterplante kan ingedeel word in die wat in die bodem veranker is en die wat op die wateroppervlak dryf. Waterplante wat in die bodem veranker is, kan heeltemal onder water leef, byvoorbeeld die waterpes (Elodea); hulle kan drywende blare hê, byvoorbeeld die waterlelies (genus Nymphaea); of die blare kan bo die water uitstaan, byvoorbeeld papkuil (Typha capensis) en riete (genus Phragmites). Voorbeelde van drywende waterplante is die watervarings (orde Hydropteridales) en saadplante van die familie Lemnaceae, die kleinste saadplante ter wêreld. Drywende plante het wortels wat in die water afhang en water en voedingstowwe uit die water absorbeer of gewysigde blare wat dieselfde funksie verrig. Plante soos die waterhiasint (Eichornia crassipes) se blare het groot ruimtes met lug daarin wat die plante drywend hou.